## Pravilnik o oznakama zemljopisnog podrijetla

### NN 146/1999 (28.12.1999.), Pravilnik o oznakama zemljopisnog podrijetla

# DRŽAVNI ZAVOD ZA INTELEKTUALNO VLASNIŠTVO

Na temelju članka 33. Zakona o oznakama zemljopisnoga podrijetla proizvoda
i usluga ("Narodne novine" broj 78/99.) ravnatelj Državnog zavoda za intelektualno
vlasništvo donosi

## **PRAVILNIK**

### **O OZNAKAMA ZEMLJOPISNOGA PODRIJETLA**

I. OPĆE ODREDBE

Članak 1.

Pravilnikom o oznakama zemljopisnoga podrijetla (u daljnjem tekstu:
Pravilnik) pobliže se uređuju neka pitanja sadržana u Zakonu o oznakama
zemljopisnoga podrijetla proizvoda i usluga (u daljnjem tekstu: Zakon)
u svezi s postupcima koji se vode pred Državnim zavodom za intelektualno
vlasništvo (u daljnjem tekstu: Zavod).

Članak 2.

Istoobličnice (homonimi) iz članka 8. Zakona kojima se odobrava zaštita
oznakom zemljopisnoga podrijetla proizvoda ili usluge moraju se rabiti
na način:

a) da se neposredno iza ili ispod zaštićenog naziva mjesta podrijetla
proizvoda, naznači naziv zemlje podrijetla proizvoda, istom veličinom,
oblikom i bojom slova kao i naziv mjesta podrijetla proizvoda i to u svim
oblicima označavanja proizvoda i njegove ambalaže kao i u ispravama, promidžbenom
materijalu te na isti način predoči u medijskim porukama;

b) da se neposredno uz zaštićeni naziv mjesta podrijetla usluge, naznači
naziv zemlje podrijetla usluge, istom veličinom, oblikom i bojom slova
kao i naziv mjesta podrijetla usluge u ispravama, promidžbenom materijalu
te na isti način predoči u medijskim porukama.

II. PODNOŠENJE I OBJAVA PRIJAVE

Članak 3.

Prijava koja se podnosi Zavodu u postupku upisa oznake zemljopisnoga
podrijetla odnosno oznake izvornosti (u daljnjem tekstu: oznaka) u odgovarajuće
registre ili upisa korisnika u očevidnik odnosno prava korištenja oznake
izvornosti u registar korisnika mora sadržavati:

1. izričiti zahtjev za upis oznake i / ili korisnika u registar odnosno
očevidnik;

2. podatke o podnositelju prijave (tvrtku ili naziv za pravnu osobu
odnosno prezime i ime za fizičku osobu);

3. adresu odnosno sjedište podnositelja prijave (broj telefona i faksa
osobe za vezu, po mogućnosti);

4. podatke o zastupniku ako se prijava podnosi putem zastupnika;

5. naziv proizvoda ili usluge na koje se odnosi zaštita oznakom zemljopisnoga
podrijetla;

6. naziv mjesta zemljopisnoga podrijetla odnosno naziv oznake zemljopisnoga
podrijetla proizvoda ili usluge;

7. podatke o dokumentu temeljem kojeg je zatražena zaštita prema stavku
2) članka 12. Zakona (naziv zemlje i tijela koje je izdalo dokument, datum
izdavanja te broj i naziv dokumenta);

8. popis svih priloga koji se podnose uz zahtjev;

9. potpis ili pečat podnositelja prijave ili njegova zastupnika.

1) Podaci iz stavka 1) ovoga članka podnose se na obrascima prijave
(G-1 i G-2) koji su sastavni dio ovoga Pravilnika ili na obrascima koji
sadržajem i izgledom u cijelosti odgovara tim obrascima.

2) Uz obrasce iz stavka 2) ovoga članka, Zavodu se prilažu: dokaz o
uplati upravne pristojbe i naknade troškova postupka, izjava s podacima
o zajedničkom predstavniku odnosno o zajedničkom opunomoćeniku, ako prijavu
podnosi više osoba, uredna punomoć, ako se prijava podnosi preko punomoćnika
i drugi dokazi propisani Zakonom ili posebnim propisima.

Članak 4.

U službenom glasilu Zavoda objavljuju se sljedeći podaci iz prijave:

1. broj prijave;

2. datum podnošenja prijave;

3. tvrtka ili naziv odnosno prezime i ime te sjedište odnosno adresa
podnositelja prijave i/ili korisnika;

4. podaci o punomoćniku;

5. naziv proizvoda ili usluge za koji se štiti oznaka;

6. naziv oznake zemljopisnoga podrijetla odnosno oznake izvornosti.

III. UPIS OZNAKE ILI KORISNIKA U
REGISTRE / OČEVIDNIK; ISPRAVA O PRAVU KORIŠTENJA OZNAKE IZVORNOSTI

Članak 5.

U registar oznaka zemljopisnoga podrijetla odnosno registar oznaka izvornosti
upisuju se sljedeći podaci:

1. broj oznake;

2. datum donošenje odluke Zavoda o priznanju oznake i upisa u registar;

3. datum objave zaštićene oznake u službenom glasilu Zavoda;

4. podaci o podnositelju prijave - tvrtka ili naziv odnosno prezime
i ime te sjedište odnosno adresa;

5. datum podnošenja prijave;

6. datum objave prijave;

7. podaci o prigovoru (broj, datum, podaci o podnositelju);

8. podaci o dokumentu koji je poslužio kao osnovaza priznanje
strane oznake (broj, datum, ime zemlje podrijetla, naziv tijela koje je
izdalo dokument);

9. naziv oznake i ime zemlje iz koje potječe;

10. naziv proizvoda ili usluge za koju se štiti oznaka;

11. podaci o prestanku zaštite i o pravnoj osnovi prestanka zaštite
oznake.

Članak 6.

1) U registar prava korištenja oznaka izvornosti upisuju se sljedeći
podaci:

1. registarski broj korisnika;

2. datum donošenje odluke Zavoda o stjecanju prava korištenja i upisa
u registar;

3. podaci o podnositelju prijave - tvrtka ili naziv odnosno prezime
i ime i sjedište odnosno adresa korisnika;

4. datum podnošenja prijave;

5. naziv oznake izvornosti i ime zemlje iz koje potječe;

6. naziv proizvoda ili usluge za koju se štiti oznaka izvornosti;

7. datum do kojega vrijedi pravo korištenja oznake izvornosti;

8. promjene koje se odnose na: prijenos prava, tvrtke i sjedišta nositelja
prava i druge podatke važne za pravni status nositelja prava i samog prava
korištenja;

9. podaci o produženju vrijednosti prava korištenja;

10. podaci o prestanku prava korištenja i o pravnoj osnovi prestanka
prava korištenja.

3) Podaci o produženju vrijednosti prava korištenja oznake izvornosti
istovjetni su podacima za stjecanje prava korištenja i utvrđuju se na temelju
zahtjeva nositelja prava koji se podnosi na obrascu (G-3) koji je sastavni
dio ovoga Pravilnika ili na obrascu koji sadržajem i izgledom u cijelosti
odgovara tom obrascu.

Članak 7.

U očevidnik korisnika oznaka zemljopisnoga podrijetla upisuju se sljedeći
podaci:

1. registarski broj korisnika;

2. datum upisa korisnika u očevidnik;

3. podaci o korisniku - tvrtka ili naziv odnosno prezime i ime i sjedište
odnosno adresa korisnika;

4. naziv oznake zemljopisnoga podrijetla i ime zemlje iz koje potječe;

5. naziv proizvoda ili usluge za koju se štiti oznaka zemljopisnoga
podrijetla;

6. promjene koje se odnose na: promjene tvrtke i sjedišta nositelja
prava i druge podatke važne za pravni status nositelja prava i samog prava;

7. podaci o prestanku postojanja korisnika oznake zemljopisnoga podrijetla.

Članak 8.

1) Zavod izdaje korisniku ispravu o pravu korištenja oznake izvornosti
na njegov pisani zahtjev.

2) Isprava o pravu korištenja oznake izvornosti sadržava:

1. izjavu o priznanju prava te broj korisnika;

2. naziv zaštićene oznake izvornosti i njen broj;

3. naziv proizvoda ili usluge za koje se štiti oznaka izvornosti;

4. datum podnošenja prijave i datum do kojega pravo korištenja vrijedi;

5. podatke o nositelju prava - tvrtka, naziv odnosno prezime i ime te
sjedište odnosno adresa nositelja prava.

IV. PODACI KOJI SE OBJAVLJUJU U SLUŽBENOM GLASILU ZAVODA

Članak 9.

1) U službenom glasilu Zavoda objavljuju se sljedeći podaci o upisu
oznake ili korisnika iz odgovarajućih registara:

1. broj oznake odnosno korisnika;

2. datum upisa u registar;

3. broj i datum podnošenja prijave;

4. tvrtka ili naziv odnosno ime i prezime te sjedište odnosno adresa
podnositelja prijave;

5. naziv proizvoda ili usluge za koje se štiti oznaka;

6. naziv oznake.

2) U službenom glasilu Zavoda objavljuju se i odgovarajući podaci o
upisu:

1. promjena u odgovarajući registar ili očevidnik Zavoda;

2. produženja vrijednosti prava korištenja oznake izvornosti u registar;

3. prestanka zaštite oznake odnosno vrijednosti prava korištenja.

V. PRIJEDLOG ZA PROGLAŠAVANJE NIŠTAVIM RJEŠENJA O UPISU OZNAKE
ODNOSNO KORISNIKA U REGISTAR

Članak 10.

1) Postupak za proglašavanje ništavim rješenja o upisu oznake ili korisnika
u registar, pokreće se podnošenjem pisanoga i uredno sastavljenoga prijedloga.

2) Prijedlog mora sadržavati:

1. tvrtku ili naziv odnosno prezime i ime i sjedište odnosno adresu
podnositelja prijedloga;

2. tvrtku ili naziv odnosno prezime i ime i sjedište odnosno adresu
osobe iz rješenja čije se proglašavanje ništavim traži;

3. naznaku da se traži proglašavanje ništavim rješenja iz stavka 1.
ovoga članka;

4. naznaku rješenja čijese proglašavanje ništavim traži;

5. razloge zbog kojih se traži proglašavanje ništavim istoga rješenja
te dokaze o razlozima;

6. urednu punomoć ako se postupak pokreće preko punomoćnika;

7. dokaz o uplati upravne pristojbe za prijedlog i naknade troškova
postupka.

3) Po konačnosti rješenja povodom prijedloga iz stavka 1) ovoga članka,
odgovarajući podaci iz upravnoga akta unose se u odgovarajući registar
Zavoda.

VI. ZAVRŠNE ODREDBE

Članak 11.

Na dan stupanja na snagu ovog Pravilnika prestaje važiti Pravilnik o
pobližem uređivanju pitanja u vezi s postupkom za priznanje prava kojima
se štite izumi i znakovi razlikovanja ("Sl. list SFRJ" br. 35/82.) preuzet
Zakonom o preuzimanju Zakona o industrijskom vlasništvu ("Narodne novine"
br. 53/91., 19/92., 61/92. i 26/93.).

Članak 12.

Ovaj Pravilnik stupa na snagu danom objave u "Narodnim novinama", a
primjenjuje se od 1. siječnja 2000. godine.

Klasa: 010-01/99-01/013
Urbroj: 559-01-99-01
Zagreb, 22. prosinca 1999.

Ravnatelj
Državnog zavoda za intelektualno vlasništvo
**mr. sc. Nikola Kopčić,** v. r.

![](dodatni/371731.gif)

![](dodatni/371732.gif)

![](dodatni/371733.gif)

![](dodatni/371734.gif)

![](dodatni/371735.gif)

![](dodatni/371736.gif)

![](dodatni/371737.gif)

![](dodatni/371738.gif)

Pravilnik, NN 146/1999-2250
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)